AĠĠORNAT: Il-PM jappella għal kompromess bejn l-ekonomija u s-saħħa
Imtella' Awwissu 6, 2020 - Aġġornata 6 Ta' Awwissu, 2020 8:13pm Il-Prim Ministru Robert Abela appella għal kompromess u biex jiġu evitati l-estremitajiet ħalli la l-ekonomija u lanqas is-saħħa ma jispiċċaw għarkupptejhom. F'laqgħa mal-imsieħba soċjali, fi ħdan il-Kunsill Malti għall-Iżvilupp Ekonomiku u Soċjali Dr Abela rrikonoxxa li fl-aħħar jiem il-pajjiż irreġistra għadd ta' każijiet ġodda ta' coronavirus iżda qal li wieħed irid iżomm f'moħħu li nfetaħ l-ajruport u li r-rata ta' każi b'sintomi gravi hija waħda baxxa ħafna. Dr Abela qal li l-Gvern sema t-tħassib tal-Assoċjazzjoni Medika dwar l-attivitajiet tal-massa. Qal li l-erba' parties internazzjonali li kienu se jsiru f'Malta dawn ix-xahrejn u li tħassru, kienu se jiġġeneraw €25 miljun fl-ekonomija. Il-Prim Ministru qal li l-attivitajiet il-kbar tal-massa mhux se jsiru u fakkar li ġew ippubblikati r-restrizzjonijiet fuq l-attivitajiet tal-massa inkluż il-multi sa €3,000 li wieħed jista' jeħel jekk jinqabad jikser ir-regolamenti. Dr Abela semma s-saltna tad-dritt fost id-diversi sfidi li kellu quddiemu l-pajjiż u qal li wasalna għal soluzzjonijiet fosthom bi ftehim mal-Oppożizzjoni. Esprima x-xewqa li jkun hemm ftehim mal-imsieħba soċjali dwar kif il-pajjiż se jimxi 'l quddiem abbażi ta' żewġ prinċipji: li nipproteġu l-ħajjiet u l-għajxien tan-nies. Dr Abela rringrazzja lit-tobba u lill-infermiera li qal bis-sehem tagħhom il-pajjiż irreġistra suċċess fl-isfida tal-imxija tal-Covid-19. Saħaq li l-prijorità tibqa' s-saħħa u l-ekonomija li qal għandhom jikkumplimentaw lil xulxin. Segwi hawn l-aġġornament minn Kastilja fit-8.00pm: